บสท.เตรียมหั่นราคาเอ็นพีเอ.ลง 50% เปิดประมูลขาย
บสท.เตรียมโละทรัพย์ 260 รายการกว่า 3 หมื่นล้านบาท&nbsp; ลดราคาสูงสุดถึง 50%
31 มี.ค. 2553

บสท.เตรียมโละทรัพย์ 260 รายการกว่า 3 หมื่นล้านบาท  ลดราคาสูงสุดถึง 50%
นายเชาวรัตน์ เชาวน์ชวานิล ผู้ช่วยกรรมการผู้จัดการ สายงานบริหารทรัพย์สิน บรรษัทบริหารสินทรัพย์ไทย หรือ บสท. เปิดเผยว่า บสท.จะนำทรัพย์สินรอการขายหรือ เอ็นพีเอ.ออกมาประมูลขายให้กับผู้สนใจในราคาลดพิเศษ โดยราคาที่ลดนั้นแตกต่างกันขึ้นอยู่กับทำเล ลักษณะของทรัพย์ แต่คาดว่าราคาที่ลดน่าจะสูงสุด 50% หลังจากที่พบว่าทรัพย์บางรายการมีราคาขายสูงเกินไป นำออกมาขายแล้วปรากฎว่าขายไม่ออก การนำทรัพย์ออกมาประมูลขายราคาถูกนี้จะต้องได้รับอนุมัติจากบอร์ด ซึงคาดว่าจะประกาศราคาประมูลวันที่ 21 เม.ย.นี้
ทั้งนี้ ทรัพย์ที่นำมาขายนั้น จะเป็นทรัพย์ที่มีมูลค่าสูง ตั้งแต่  50 ล้านบาท ล็อตแรกจำน 260 รายการมูลค่ากว่า 3 หมื่นล้านบาท  นำออกมาประมูลขาย  2 ครั้งคือ วันที่ 21 พ.ค.2553 และ 18 มิ.ย.2553  เช่นที่ดิน ในโครงการเพรสสิเด้นท์ พาร์ค 400 ไร่  ถ. พัฒนาการ 32  เดิมราคาขายตั้งไว้กว่า 2,700 ล้านบาท  ,ที่ดินย่านรังสิต เป็นโรงงานของไทยเมลอน 600 ไร่ ราคาเดิมกว่า 5,700 ล้านบาท  เป็นต้น ซึ่งคาดว่าน่าจะขายได้ประมาณ  3,000 ล้านบาท  ขณะที่ในช่วงไตรมาส1 ของปีนี้  บสท.สามารถขายทรัพย์ได้แล้ว  3,200 ล้านบาท โดยตั้งเป้าขายทรัพย์ในปีนี้ ไว้ 7,000-8,000 ล้านบาท 
ปัจจุบันบสท.มีทรัพย์สินรอการขาย รวม 1 หมื่นรายการรวมมูลค่า 8 หมื่นล้านบาท และคากว่าสิ้นปีนี้น่าจะมีทรัพย์สินใหม่เข้ามาเพิ่มอีก 1.5 หมื่นล้านบาท  และนับตั้งแต่มีการจัดตั้งบสท.ปี 2544 สามารถขายทรัพย์ได้แล้ว 5 หมื่นล้านบาท ส่วนทรัพย์ใหม่ที่ทยอยเข้ามาและทรัพย์ที่มีอยู่นั้นหากขายไม่หมดก็จะถูกโอนไปยัง บริษัทบริหารสินทรัพย์กรุงเทพ พาณิชย์ หรือบสก.(BAM)  และบริษัทบริหารสินทรัพย์สุขุมวิท หรือ SAM การโอนทรัพย์ทรัพย์ ที่เหลือนั้นจะเริ่มหลังจากที่ยุบ-เลิก บสท.ในวันที่ 8 มิ.ย.2554  ซึ่งเป็นไปตามกฎหมายการจัดตั้งบสท.